মেরামত হয়েও বহু জায়গা চলাচলের অযোগ্য, সল্টলেকের রাস্তা নিয়ে উঠছে প্রশ্ন

কলকাতা: কলকাতার উপকণ্ঠে পরিকল্পিত, শৌখিন উপনগরী সল্টলেক। আইপিএস অফিসার থেকে শুরু করে মন্ত্রী, সরকারি আমলা, প্রাক্তন ও বর্তমান বিচারপতি, রাজনীতিকদের বাস এখানে। সাজানো-গোছানো উপনগরীর রাস্তাঘাটের অবস্থা সরেজমিনে দেখতে গিয়ে তো চক্ষু চড়কগাছ। গাড়ি চলাচলের মূল রাস্তাগুলি মসৃণ, ঝকঝকে তো বটেই। তবে গলিতে ঢুকতেই দেখা যায়, পিচ উঠে নুড়িপাথরের কঙ্কাল বেরিয়ে পড়েছে বহু রাস্তায়। তার উপর বৃষ্টি হলেই হাঁটু জল। খানাখন্দ এড়াতে গিয়ে তৈরি হয়ে যাচ্ছে যানজট!

সেক্টর ফাইভে কলেজ মোড় থেকে আরএস সফ্‌টঅয়্যার মোড়ের দিকে যাওয়ার রাস্তায় ছোট ছোট গর্ত। কয়েকশো মিটারের মধ্যে অন্তত ১৫টি জায়গায় পিচের ‘ছাল’ উঠে গিয়েছে। কোথাও কোথাও সারানোর চেষ্টা হয়েছিল। কিন্তু তা নিতান্তই দায়সারা। ফলে লাভ হয়নি। সেই রাস্তায় রয়েছে একাধিক বড় বড় অফিস। নিত্যদিন চলাফেরা করেন বহু মানুষ। কিন্তু তাতেই বা কী! রাস্তার হাল তো একেবারেই বেহাল।

আরও পড়ুন: লাইনে ঢুকছে জল! ফের ব্লু লাইনে মেট্রো বিভ্রাট, ঘণ্টাখানেক পর শুরু পরিষেবা

সেক্টর ৩-এর ফোর্থ অ্যাভিনিউয়ের আশপাশের এলাকা বেশ কিছু অফিসের ঠিকানা। এক আইপিএস অফিসারের বাংলোর সামনে গিয়ে দেখা গেল, রাস্তায় পিচ নেই! বরং তার জায়গায় চেয়ে রয়েছে ভেজা এবড়োখেবড়ো পাথর।